ΓΡΑΠΤΗ ΕΡΩΤΗΣΗ E-2901/97 υποβολή: W.G. van Velzen (PPE) και Ria Oomen-Ruijten (PPE) προς την Επιτροπή (17 Σεπτεμβρίου 1997)

Θέμα: Οδηγία σχετικά με την ποιότητα του αέρα, ανταγωνισμός και περιφερειακή συνεργασία στον τομέα του περιβάλλοντος

Στις αρχές του μηνός Αυγούστου, διαπιστώθηκε ότι η περιοχή Zelzate στο Βέλγιο είχε υποστεί σοβαρή ρύπανση του εδάφους η οποία οφείλεται, σύμφωνα με τις μετρήσεις που πραγματοποιήθηκαν, στους πολυκυκλικούς αρωματικούς υδρογονάνθρακες. Οι ουσίες αυτές οι οποίες διαδίδονται μέσω της ατμόσφαιρας, έχουν επίσης ρυπάνει, αν και σε μικρότερο βαθμό, την παραμεθόριο περιοχή Zeeuws-Vlaamse κυρίως τις τοποθεσίες Sas van Gent και Axel στις Κάτω Χώρες. Υπεύθυνη για την ρύπανση αυτή εικάζεται ότι είναι μία επιχείρηση χημικών προϊόντων.

Ευσταθεί η πληροφορία ότι δεν έχει ακόμη καθορισθεί οριακή τιμή στην οδηγία σχετικά με την ποιότητα του αέρα εις ό,τι αφορά τους πολυκυκλικούς αρωματικούς υδρογονάνθρακες;

Είναι διατεθειμένη η Επιτροπή να προτείνει νωρίτερα από ό,τι προβλέπεται (1999) αυστηρές οριακές τιμές σχετικά με τους επιτρεπόμενους ΠΑΥ;

Κρίνει η Επιτροπή ότι για τη χορήγηση άδειας κυρίως όσον αφορά τους ΠΑΥ, οι διατάξεις σχετικά με το περιβάλλον θα πρέπει να είναι ίδιες σε όλα τα κράτη μέλη ή ότι τα διάφορα κράτη μπορούν να εφαρμόζουν διαφορετικά πρότυπα;

Στην τελευταία αυτή περίπτωση, δεν υπάρχει ο κίνδυνος να προκληθεί στρέβλωση του ανταγωνισμού στις παραμεθόριες περιοχές;

Έχοντας υπόψη τις νέες αρμοδιότητες που προβλέπονται στη Συνθήκη του Άμστερνταμ για την υλοποίηση της ευρωπαϊκής νομισματικής ένωσης, στο πλαίσιο της οποίας θα πρέπει να αποφευχθεί ο ανταγωνισμός σε θέματα περιβάλλοντος μεταξύ των κρατών μελών, είναι διατεθειμένη η Επιτροπή να προτείνει μία νέα εναρμόνιση των διατάξεων σχετικά με το περιβάλλον;

Κρίνει η Επιτροπή ότι θα ήταν σκόπιμο να διαθέτουν οι παραμεθόριες περιοχές κοινό σχέδιο αντιμετώπισης συνοριακής ρύπανσης του περιβάλλοντος;

Απάντηση της κας Bjerregaard εξ ονόματος της Επιτροπής (7 Νοεμβρίου 1997)

Η Επιτροπή παραπέμπει τα Αξιότιμα Μέλη στην απάντηση που έδωσε στη γραπτή τους ερώτηση αριθ.Ε-2900/97 ((ΕΕ C 117 της 16.4.1998, σελ. 97. )) επί του ιδίου θέματος.

Η Επιτροπή προτίθεται, κατά τη διάρκεια του 1999, να υποβάλλει πρόταση για τον καθορισμό προτύπων ποιότητας του ατμοσφαιρικού αέρα όσον αφορά τους πολυκυκλικούς αρωματικούς υδρογονάνθρακες (ΡΑΗ). Αυτή ήταν η προθεσμία που έχει προβλεφθεί στην οδηγία 96/62/ΕΚ της 27ης Σεπτεμβρίου 1996 σχετικά με την εκτίμηση και τη διαχείριση της ποιότητας του αέρα του περιβάλλοντος ((ΕΕ L 296 της 21.11.1996. )). H Eπιτροπή δεν προτίθεται να ενεργήσει πριν από αυτή την προθεσμία.

Η χορήγηση αδειών και εγκρίσεων για εκπομπές ΡΑΗ και η ανάγκη για εναρμονισμένες προσεγγίσεις έχουν ήδη καλυφθεί με την απάντηση στην ανωτέρω αναφερόμενη γραπτή ερώτηση1.

Τα Αξιότιμα Μέλη θεωρούν ότι είναι επιθυμητό τα κράτη μέλη να έχουν την δυνατότητα να αναπτύξουν από κοινού προσεγγίσεις για περιβαλλοντικά προβλήματα σε παραμεθόριες περιοχές. Η Επιτροπή επισημαίνει ότι σε διάφορες πράξεις της κοινοτικής νομοθεσίας περιέχονται ήδη διατάξεις που προβλέπουν ειδικές διαδικασίες διαβούλευσης όσον αφορά διασυνοριακά ζητήματα (π.χ. άρθρο 17 της οδηγίας 96/61/ΕΚ της 24ης Σεπτεμβρίου 1996 σχετικά με την ολοκληρωμένη πρόληψη και έλεγχο της ρύπανσης ((ΕΕ L 257 της 10.10.1996. )), και άρθρο 8 παράγραφος 6 της οδηγίας 96/62/ΕΚ). Επιπλέον, υπάρχουν πολλές διεθνείς συμβάσεις που αφορούν ζητήματα διασυνοριακής ρύπανσης. Η Επιτροπή δεν είναι πεπεισμένη ότι το συμβάν που αναφέρουν τα Αξιότιμα Μέλη αποτελεί βάση για την αμφισβήτηση των διατάξεων που ισχύουν στην Κοινότητα και σε ευρύτερο διεθνές επίπεδο.